
      Poezija nema posuđa u koje bi se ulijevalo vino; sveto vino koje se ne toči na čaše, u boce ili bokale; kad se prolije, ostavlja znak u sjeni, tamni otisak sudbine koji upija zemlja.
    

  
    SFINGA

     

    evo

ovdje sam

nalazim se

u ovoj pjesmi

da bih što više puta

izrekao riječ sfinga

naglas

bez obzira na današnje prilike

na vlast koja sada vlada

sfinga je tu

tajna poruka na šapicama

sjedi i ne miče se u vremenu

sfinga – nikad je se nisam naužio

nikad do kraja

sfinga – tražio joj muža

dobar miraz

sfinga – tražio joj popudbinu

za vječnost

sfinga – nakon smrti

tražio njene citate

sfinga – što će mi reći

zagonetno

kad upoznao sam ljubav

još jednu sfingu

i onu bez nosa

za starost

dok traju pripreme za rastajanje

za veliko putovanje

u svakom je času sfinga sfinga

hoću reći život

hoću reći nebo

hoću reći tajna

dići ću je onako tešku

od zelenog egipatskog porfira

dići ću je na sigurno

položiti na svoje postolje

da gleda u daljinu i šuti

    da gleda u daljinu i šuti

  
    DAN JE HIMBA NOĆI

     

    od dvije sfingine sestre, jedna rađa, a druga ubija,

nije teško dokučiti da prva zna obojiti zrak u bijelo

druga sestra prekriva ga crnim plaštem punim

zvijezda

i tako se neumorno izmjenjuju

dan i noć

sestre su očito prezaposlene

slikajući vrijeme gustim kistom

sjenčanje rumene zore i zlatnog podneva

svake iskre svjetlosti

neumoran je zadatak tisućljećima traje

beskonačno bijelih himbenih dana ima

a samo je jedna jedina

noć

  
    POLJUBAC SFINGE

     

    dodirujući stupove i konzole s potpisom Filotasa, prvi put poljubila si sfingu na Peristilu: mislila na nju pod svodom Vestibula, u crkvici svetog Martina, u šupljini rimskog zida i pred raspelom, u katedrali, kad tražila si lice Priske u kupoli mauzoleja. Grad te oplovio tišinom sa svih strana, predao ti na korištenje probuđenu ljepotu i čulnost da dovedeš zagonetne žene i s njima razrežeš savez u nekoliko kriški. Osebujne srsi grada, kričanje galebova iznad kriptoportika, njegovu bjelinu i unutrašnji plamen primala si vlažnim ticalima. S koje god strane joj prišla, kako god se okrenula, sfinga je dio tvoga ženstva, tvoje vječnosti. Bila si uvijek uzbuđena u susretu s njom. I u času kad će te nadživjeti njezino lavlje tijelo od asuanskog granita, pukotina na leđima, pronađen lančić oko vrata bit će nepokolebljivo tvoji. U smrti dodirnut ćeš opet sfingu koju si za života ljubila.

  
    SUNCE MOJE DA NE ZALAZI

     

    ne isplati se otvoriti kuću na tri dana

i staviti mobitel na punjenje.

Prekratko vrijeme za napisati pjesmu

nad kojom će proplakati

Kain, Herod, Juda i Holoferno

u strahu da ne zasvira spravica

usred stiha.

Valja ostati bar dva mjeseca

sroditi se s postojanjem zemlje

borova

šišarki

maslina

starozavjetnih modrih planina

koje gledaš svaki dan kroz škure

sanjive i blage, iznad pučine.

Postati znak u sjeni, pružiti ruke

zagonetnom licu, željeti uvijek nastaniti

sjenu ljudi, životinja, livada, kuća

kroz koje ne prolazi kišnica

niz oluke krcate borovim iglicama;

biti pokretač sjene ljubavi

brda koja se ne miču

i trčati za suncem

da ne zađe

da nikada ne zađe

    moje sunce da ne zalazi

  
    DOŠAO SAM PO SVOJE NEKADA

     

    došao sam po svoje nekada

po dušu koju sam nekada imao

i držao u pijesku La Plate

po svoje tijelo kojim sam se saginjao

pod šator i noćima palio vatru sjećanja

pijesak La Plate sad dotiče

moje crne cipele

i već je dotakao mnogo

drugih stopala i njihovih sjena

jesenji pijesak

sipak pa mrvičast

blizu oceana

pun zaostataka grada

ogrizaka čepova lišća

otpadaka dasaka odsječenih prutova

suvišnog kamenja

dosadnih muha i obada

koji završava sa zadnjom pjenom

vala i ponekom krestom

došao sam po svoje nekada

i sad znam da neću kasniti

ni malo uraniti

znam da nikad neću stići na vrijeme

nego oplakivati žala koracima

pohoditi pustinje naših nestanaka

    došao sam po svoje nekada

potražiti izronjene školjke i puževe u pijesku

murvu djetinjstva ispod zrnja i podzrnja

prvu ljubav, zupku majku

oca prstavca, kapicu srčanku

došao sam po svoje nekada

izuti cipele i hodati bos

na pijesku La Plate

    uramit ću svoju sjenu

u pozlatama jesenjeg sunca

utisnutu u sprudove

s tragovima stopala

    na sipkom pijesku La Plate.

     

    
      Buenos Aires, 7. 5. 2014.
    

  
    SUGLASJA SJENA

     

    s godinama

sve bliži su ti Abraham

Izak, Japet, Sem, Ham, sva Noina djeca,

David kralj,

i kad čuješ odzvuk njihovih imena,

nije više tako tuđ ni dalek

nesvjesno im pružaš ruku

u noći kad svjetlucaju zvijezde

i kad je nebo na dohvat Jakovljevih ljestvi

penješ se k njima kao na Giottovoj slici u Asizu

ili te nose na svojim ramenima

do unutrašnjeg neba o kojem govoraše Swedenborg.

    Spojeno je vrijeme

drevnog „nekad“ s onim „sada“ što jest

kao kad se sjene palmina lista na mjesečini

priljube uz rub palmine sjene

na suncu

  
    KAMO VODI OVAJ PUTELJAK?

     

    ne znamo kad će se magla dići do radosti

a kad zasjesti na naša ramena?

    Odveć starog lišća

nakupilo se

kao suvišna vremena

    puteljak – duboko korito

ne može se proći

stopala propadaju u lišće

u duboku rijeku

a staza, put sudbine

na kraju je maglena tajna

    nemamo ovdje što skakutati

zamislimo jesen

nešto smeđe osim zemlje

bakreno, mokro, sjajno, nazubljeno

    jasenov korijen

i oblak koji nas osjenjuje

prave znamen križa

    krenimo smjelo i puni nade

u šumu

neistraženih znakova

  
    SVE ŠTO SAM ZABORAVIO JEDNE GODINE

     

    kakav sam ja to čovjek da sam zaboravio dati

bijednu paru prosjakinji koja se smrzavala na ulici

s djetetom?

Tko sam ja da sam zaboravio probati stara očeva

odijela

zaboravio boju lišća od jeseni 1986. godine kad je

umro

krikove žena s kojima sam spavao

zimsko sunce i jednog čovjeka koji je htio iskočiti

iz vlaka

crnu vranu na vrhu vagona

njezine crvene ruke od hladnoće s mnogo grižnje

savjesti

žarulju koju je ostavljala upaljenu cijelu noć iz

straha od smrti

i metlu kojom sam puštao vodu iz kotlića

ime one tiskare u Gundulićevoj gdje sam pomislio

da riječ postaje djelo

očev glas u snu koji mi je rekao: „Što sad spavaš,

ispričaj mi film“

blaženstvo raja koje je osjetila majka kad se

onesvijestila u crkvi

preljubnicu koja je svjedočila u korist psa koji me

ugrizao u gležanj

pjesmu Monique Morelli „Zabranjene obale“ koja

me jednog popodneva oslobodila tumora čežnje

starinske satove s visećim klatnom koje je

pregazilo vrijeme

prazne sarkofage pune kišnice

očaj koji me spopao od opadanja kose i tjemena

koje se razrijedilo?

Tko sam ja da sam zaboravio da je život cesta

da ocean dobro propuhuje nosnice

da će me skupiti barkarjol ako plivam daleko

daleko

da se naša ljubav začas pretvarala u mržnju, još

jaču, tako je ostalo

da sam se prišuljao nakon pedeset godina do tuđe

kuće pod prozor koji sam razbio kao dječak

pronašao samo mutne mrlje na tom staklu

o, tko sam ja da sam zaboravio i ono

za što sam govorio da nikad neću zaboraviti?

  
    JEDNOGA DANA BILA JE NOĆ

     

    jednoga dana bila je noć.

Moja sjena pala na grob

gdje bit ću pokopan.

Nisam ja, sunce se točno namjestilo

pod kutom

da sjena pokrije ploču

između dva oleandra

i uđe onkraj nje.

Kao da je dio mene

pobjegao već unutra

u grob.

Kao da dio mene

leti k sjenama

očeva, djedova i baka,

pradjedova

kapetana duge plovidbe

da združi se s njima

u vječnost.

Srce se skuplja cijeli život

za taj čas

istine

srce se nadima i grči

od muke

pred ništavilom.

    Jednoga dana bila je noć.

Moja sjena pala

na grob one sjene

koja bit će

noć.

  
    IZA OČIJU

     

    došao je čas da se zbroje svi udarci

vratima u drveni okvir

zagipsa napukla žbuka u zidu

učvrste zasuni

zakračunaju vrata koja si ostavio

prislonjena, poluotvorena

kao što prozore nikad nisi

ta vrata neiscrpne kobi

i dalje se njišu u tvojoj svijesti

lupaju sveudilj u zid

čas je da se zbroje svi ti udarci

u jedan jedini

učas otvori soba

gdje ugledao si par zelenih očiju

koje nisu više prepoznavale

onoga kojeg su ljubile

znao si da ih vidiš posljednji put

na samrtnoj postelji

čas je da se za njima zatvore

ta vrata

što se nikad ne mogu

zatvoriti

  
    ZNAK KOJI PUTUJE

  
    ZALIJEPLJEN NA NEČITKO PISMO PUTUJEM OD ROĐENJA DO SMRTI

     

    zalijepljen na pismo s nečitko napisanom adresom,

putujem kao poštanska marka na kojoj se ne

razaznaje datum kada je poništena. Devedeset

četiri dana, od Božića do Uskrsa šesnaeste trebat

će joj da dođe do srca primatelja.

Što se dobije kad se pomiješa danas i jučer? Otisci

sline jezika na papiru kuverte.

Krivudavo putovanje koje traje od rođenja do

smrti, od svjetlosti do tame gdje nisi još zapisan.

Do tada, vi, preminuli, zapalite svijeću

dobrodošlice živima.

Mogu obećati sve drugo, ali ne i da ću prestati

brojati jedra, brodove, oči putnika, značajne

kretnje, uzaludne ljubavi, otvarati stara pisma.

Dozivam zvijezde, sunca, nebesa, pustinje i dane

bez mene.

Sanjam Orionu dati žensko ime

da se iznova rodi i zagrli me čvrsto pred rastanak.

  
    PRODAVALI SU U RIMU ŠTAPOVE ZA SELFIJE

     

    
      Vanji Lukšić
    

    
      
         
      
    

    o, da ih netko zapita gdje su bili

blizu Coloseuma

trga svetoga Petra

ili Panteona

ne bi znali kazati

o, da ih netko zapita

jesu li čuli za Marka Aurelija,

Cezara, Grakha

ili Lukreciju koju obljubi

Sekst a osveti Lucije Junije Brut

ne bi znali reći.

Prodavali su duge štapove

crnomanjasti

u potkošuljama

i poderanim cipelama,

prodavali su štapove za selfije

Romi na uglu

    vječnog Rima grada.

     

    
      Rim, 22. 3. 2015.
    

  
    ZAŠTO NIKAD NISAM STIGAO U MONTEVIDEO

     

    bilo je to u Urugvaju.

Mjesto se zove Colonia s velikim

zidanim, bijelim svjetionikom

višim od krovova svih kuća

koji služi kao putokaz

zalutalim mornarima.

U kasno popodne, zapravo sumrak

kad sam izgubljen ušao u Coloniju,

jedan čovjek na raskrižju

držao je slijepog jastreba

u lijevoj ruci

zaštićen rukavicom od kljucanja

svinuta kljuna,

i pokazivao mi desnicom put za Montevideo,

grad u koji na kraju nikad nisam dospio.

Tko misli da lažem o njegovoj lijevoj ruci,

na volju mu.

Vidio sam mnogo ptica u životu

ali prvi put jednu slijepu,

slijepu zvijezdu koja će mi obasjavati put.

     

    
      na putu za Montevideo, 6. 5. 2014.
    

  
    URUGVAJ

     

    nebo je tako nebesko

u kapljicama

i sunčano u snu.

    Pozlatio sam se zatvarajući kapke

posrebrio otvarajući ih

slijep od sunca, oblaka,

neba i vode

    Urugvaj

    zadržavaš oblake

za svjetlo koje ne vidi se očima

lepršaš na vitkom jarbolu

kao plavobijeli leptir

svilenih usana

    Urugvaj

    gdje su tvoje goleme ombue i palme

gdje su tvoje sierre, jablani i zvonici?

miluješ mi snove jesenjim suncem

vraćaš pojedena srca djevojaka

    Urugvaj

Urugvaj

    nebo je tako nebesko

u kapljicama

i sunčano u snu.

  
    TKO JE DANAS PROŠAO DUNAVOM?

     

    prošli su svirači uz obalu Dunava s velikim

trubama

Prošao je ljubavni par držeći se za ruke

Prošao je svećenik iz Rusea podrijetlom Talijan

Prošao je pastir s ovcama a jedna od njih popasala

rimske novčiće iz doba cara Trajana

Prošao je ljubavni par od maloprije i zagonetno se

poljubio

Prošao je i riječni brod s rumunjskom zastavom na

Dunavu koji mi se učinio plav kroz grmlje, a bio je

zapravo blatnjav i siv

Prošao je rovokopač koji je maloprije žlicom vadio

pijesak s dna i istresao ga prema nebu

Prošla je teglenica ispod mosta dugog gotovo dva

kilometra

Prošao je val prošlosti

Prošao je arheolog koji je tragao za Apolonovim

hramom i nije ga pronašao

Prošao je njegov asistent koji je umjesto hrama

iskopao astragal i praznu bocu

Prošao je dimnjak kao visoki spomenik

naslaganim ciglama

Prošao je pijanac nesigurnim hodom kojeg sam

netom prije vidio u lokalu

Prošao je ribič iz Brăile koji nam je jučer pokazivao

morunu tešku stopedeset kila iz mora

Prošao je vlak koji nikad ne zastaje na mostu s

teretnim vagonom za brvna i trupce, malo zakočio

i nastavio

Prošao je Dunav punom svojom širinom

Prošli su svi na Dunavu koji su imali proći toga

dana

Prošli su i nestali zauvijek.

Prošla je i misao o prolasku

     

    
      Ruse, 3. 11. 2010.
    

  
    PLAVO VIŠE NIJE PLAVO

     

    plavi šešir na stolu

u dvorani Mihai Eminescu

stoji položen kao mrtva priroda

uz kekse, makovnjače i slane štapiće

    plava košulja na muškarcu s čela stola

koji ima gustu sijedu kosu i obrve kao nacrtane

za operni nastup na pozornici

sa scenografijom zvjezdanog neba

    uz dvoje golih ljubavnika

koje se grle i ljube na hladnoj ploči groba

    plavi sat u Brăili koji pokazuje već sto godina

kojom rijekom plove jedrenjaci vremena

uz kamenu obalu Stelu Bucovina zaplesao je

An der schönen blauen Donau okrećući se sam oko

svoje osi

    premda Dunav odavno više nije plav

i ne može ga se preplivati tri puta dnevno

kao u djetinjstvu

    i život odavno nije više život

čovjek čovjek

zemlja zemlja

    valcer

u posljednjem trzaju

plave

     

    
      Brăila, 16. 9. 2017.
    

  
    TROCRTOVLJE O BESARABIJI

     

    1.

    bilo je živih rakova na ulicama Cahula

bilo je živih i mrtvih jer dok su još hodali natraške

ja sam morao otići u Brăilu.

Bilo je i žive boze,

starih cipela, iznošenih torbi, čak i kaktusa na

prodaju

dok žene širokih jagodica u trenirkama ne uđu u

autobus za Rostov.

Možda će tamo pronaći još više stvari na ulici.

Bit će sigurno povoljnije.

Tako mora biti u Besarabiji.

     

    2.

    neka se pamte poderane traperice

i rupe u hlačama od trapera

kao rimske toge

kao bečke krinoline

pariške sans-culottes

mladići ih imaju dok se ljube

s mladim Moldavkama napetih grudi

i zavlače vlažne dlanove

u rupe djevojačkih hlača.

Tako se voli u Besarabiji.

     

    3.

    gospođa gradonačelnica Cahula

odjevena u zelenu akrilik majicu

boje trave, lijepa i nježna

uz ambicioznog supruga,

nije neosjetljiva na poeziju.

Sunce zalazi u Cahulu vrlo rano.

Još je ljeto koncem septembra.

Nikome se ne ide u zimu,

ljudi su već sjetni i uzdišu za ljetom koje nije ni

prošlo,

a poneki su obuli čvrste cipele.

Tako to ide u Besarabiji.

     

    
      Cahul, 18. 9. 2017.
    

  
    DESET KORAKA U MOJOJ ULICI

     

    na prvom koraku

barjak.

Vijori i sunce ga miluje

sa stražnje strane.

Dječica mala,

braco i seka nešto su tužni

premda ga je ona zagrlila.

Nema majke da je pitam

što im je u srcu.

Ova kuća mi se nekoć sviđala

bila je valjkasta i posve žuta

s glatkim površinama

(gusto raspoređenim točkicama u rasteru)

zaobljena i meka

mogao si je pogladiti

kao mačku

a danas kad hodam blizu nje

djeluje mi okovano,

bez duše

uostalom, kao i Monika

nekoć smo bili tako blizu

živjeli u zagrljaju koji se rijetko prekidao

sanjali da ćemo otići živjeti na more

bacati kamenčiće na žalu

a sada prođemo na ulici

jedno pored drugog

kao pokraj turskog groblja

jedva se i pozdravimo.

Korak dva, ništa.

Korak tri: stao sam ispred dvorišta

čovjek čisti bačvu na ulici

s puno truda

riba bačvicu iznutra

čvrstom četkom.

Prah lipe pao je na kocke pločnika

ulica zamirisala kao cvjetna livada.

Korak četiri –

pregaženi daždevnjak

poginuo je tako naivno

idući prema kanalu s vodom

kao prema izvoru.

Kod četvrtog koraka

zastanem

još uvijek nepomiren sa sudbinom

daždevnjaka

podsjetio me na boje austrougarskog carstva

i uzorak moje crnožute kravate.

Peti korak

limar lupa čekićem

postavlja brajdu

pozdravih pristojno, nije mi odzdravio

kao da se više ne čuje bat njegova čekića;

vjetar kroz vrbino lišće curka,

stabla uzrujana od treperenja grančica bagrema.

Korak šest

oči u oči s kokoškom

kao da ima nade za čovječanstvo

dok još srećem kokoši na periferiji grada.

Trljale su smeđe perje o korov

koji ih je nadvisivao;

među njima pokoja tratinčica i kamilica,

a iznad veliko stablo trešnje

uznosite, široke, razgranate,

došao mi je duh života

kroz njezin plod.

Ova trešnja dat će mi radost

umjesto prolivene krvi;

korak sedam,

pas je prestao lajati na mene,

shvatio da smo isti;

iza ograde s glicinijama

skrivena je šljiva, izabela i visoki čempresi

pa bivša krečana,

bara okružena betonskim rubnikom,

u sredini suklja neki dim,

kremen bijeli s otpalim listom na sebi;

starac sa štapom

došao mi je nečujno iza leđa,

ulovio moj osmi korak;

možda umije govoriti kroz lišće,

pogledao sam u nebo,

umjesto oblaka prepoznao smežurana lica,

dvoje nedavno umrlih,

i od nevjerice spustio glavu;

preskačem jednu pa drugu i treću sjenu,

razaznajem u njima pognutu

staricu s dječjim osmijehom,

pokojnu tetku koja se naigrala skrivača sa mnom,

ujaka koji je izradio drvenu klupu za moj prvi

poljubac,

daju mi znak

da odem na sunce

i otjeram ih u zaborav.

Lišće šušti bez imalo vjetra

lišće šušti za sebe,

pogled na sjene planina

umnožava tajnu.

U devetom koraku

samo sam čuo ispaljen metak u daljini

kao daleku prijetnju;

jedan kos na dalekovodu

rašljastim repom

zatvorio je strujni krug;

no pjesma nije pala,

kao grožđu potrebno joj je

malo više sunca da sazrije,

a danas ga nema dovoljno.

Korak deset,

sreća je ove ulice

što ima izlaz u šumu,

bježim u šumu

okrećem za sobom,

za svojim koracima,

vjetar je napuhao barjak

koji se vije vije

  
    VODENI ZNAK

  
    VAPAJ NA JEZERU ČABRAJI

     

    sad kad sam ostario slutim kako bih završio pjesmu

davno izgubljenu na jezeru Čabraji

potonula je kao prazna školjka

odnesena vjetrom

znam da je zračila blještavilom

odsjajima

upletene su (u aferu) tisuće zvjezdica

sunčanih pločica na kojima trčali smo bosonogi

ali to nije božansko hodanje po vodi

s pozadinom iskričava svjetla

jezero obraslo šumom utišalo je tada

naše uzburkane želje i lake snove

„Imamo li pravo na komad raja u ovome životu?“

zapitasmo se drijemajući na suncu

pokraj umočenih štapova ribiča

što privlače ugrize štuka, šarana, smuđa

i jednu veću ribu kojoj je ime amor

bilo nas je petoro različite dobi i stasa

bilo nas je dovoljno da osjetimo potrebu

zaokružiti jezero tabanima u mističnom krugu

svako slovo, krhko i ranjivo, kao vlat trave u čuperku

zamilovao je vjetar

„Imamo li pravo na komad raja u ovome životu?“

vikali smo u bistru vodu kako bi naše riječi

upoznale silu jeke

presrele tišinu ravnodušja

tjeskobno iščekivanje svršetka

mahali smo nevidljivim ljudima

na drugoj strani

dirali lišće brezino, hrastovo, šiblje vrbino

razgrtali lišće od lišća

raskuštrani oblaci

sličili su na rode koje se gnijezde

na drvenim stupovima

i uspravljaju prema svjetlu

da iznesu naš vapaj svojim

dugim krilima i polete

u neizvjesnost juga

  
    GLATKOĆA TIJELA

     

    dan prije mora, dao sam si spaliti bradavicu na leđima. Kako bi more oplakivalo moje tijelo bez ikakva otpora: nikakva ispupčina neće ga zadržati, nijedna se bora nije ispriječila. Za popodnevne utihe, ispružio sam tijelo mirnim vodama u naručaj sa zlatnim i iskričavim prugama sunca. Kupanje je bilo apsolutno. More kao staklo, čista površina, odozgo. Bez ijedna vira, mreškanja, točkice nabora. Sve što sam želio i zamislio, glatkoću, samo glatkoću Narcisa, proveo sam do kraja u uvali.

  
    DAŽDI

     

    slušao sam gromove kod Ružice.

„Imaš divne gromove“, rekoh joj za pohvalu.

„A još ljepše kapi“, uzvrati ona.

Izišli smo na prozor i promatrali kišne kapi –

padahu na staklo.

Mogle bi stati u vazu, kao pusice

za rastajanje.

Poslije je samo romonila kiša

stara više od godinu dana.

Prepoznajem je po kapima

na usnici,

slijevaju se kao suze u čašu.

Pitam se kad će prestati

ovo skijanje kapljica

na zatvorenom prozoru života?

Kada?

Bog nije neiskusan, ali

zašto nam šalje uvijek isti dažd?

  
    O ODSJAJIMA U BAZENSKOJ VODI

     

    1.

    u otvorenom bazenu okruženom šumom. Rijekom, jablanima. Pet do šest kupača plivaju ili se brčkaju. Kad jedan kupač iziđe na suho, kao po nekom dogovoru uđe u vodu drugi ili treći…

    Međutim, slavlje je započelo i odjednom se napunio i bazen.

    Možda zbog loše glazbe, izvođača koji su pozivali na ples, dio ljudi bježao je u termalnu vodu bazena da pokrije uši.

    Ostale su krepke žene koje su plesale držeći se za ramena.

    Točio se rijetki gulaš od srnetine za deset kuna, i cijeli je hotel prethodni dan zaudarao na nj. Nakon njega su došli na red i masni šarani sa žara, ali je ta delicija bila ponuđena samo članovima Kulturno-umjetničkog društva.

    Orkestar je konačno proradio, kao iz osvete.

    Zasvirali su šokadijske pjesme, podvriskivali i cikali, ljudi su se uhvatili u zbijeno kolo i zaplesali. Pridružili su im se i neki mokri mladići u gaćicama, tek izišli iz bazena. Drugi ih goli cijedili u ruci i mahali njima kao rupčićima. Dok su čekale narudžbu, konobarice bi zatresle kukovima, ramenima, grudima, u ritmu poskočice.

    Svi su zaboravili na glave kupača, a najviše jednu damu s crno-bijelim šeširom i volanima uz partnera crnih brčića i obojane kose koji ju je stidljivo ljubio.

    Trojica staraca sijede ćele nalaktili su se na rub bazena i gledali plesače s puno čežnje. Kao da više nisu u vodi, nego tamo, s drugima.

    Ubrzo se bazen posve ispraznio, djelovao kao lokva bez ijedne žabe. Bio je to početak poraza.

    Svi su poskakivali na suhom, a voda ostala mirna i sama, bez ijednog valića, prepuštena vremenu i djelovanju algi, odbljescima jablana, bukvi, hrastova. Tko se u tom trenutku samo malo okrenuo pogledavši odsjaje u bazenskoj vodi, mogao je zaroniti u mutnu čaroliju šume.

     

    2.

    još jedan dan je prošao. One glave u bazenu s kojima si se mimoilazio ujutro, ponovno su iskrsle popodne. Isti nasmiješeni brčići, iste crne naočale, pundže s ukosnicama, isti uprti ili rastreseni pogledi. Kad padne mrak, nestat će ta galerija likova i znat ćeš da je još jedan trag postojanja izbrisan u akvarelu, iskrici noćne vode.

  
    NOĆNI SLAP

     

    danju

nevidljiv

slap

noću

kao bijeli

kristalni

zub

ispire

vrijeme

mjesečine.

Cijedi vodu

prohujalih

dana

i daruje šum

kroz napuklu

caklinu

vodopada.

Odzvuke

nestalih

imena

vraća

    tišini.

  
    UTOPITI ČUDOVIŠTE U MALO VODE

     

    jednim klikom

utopit ćeš internet u malo vode

odslik labudice u jezeru

u torbici od perja

putuje prijateljici u Ameriku

put je šuškav od lišća

ljepljivi spam od zraka i leta

u istom času

učitavaš ime sumraka

koji se upravo spušta

nad Maksimirom

    većinu ćeš životnih prilika

ipak propustiti

    jezero je suptilna veza

između starih datuma lišća

i ljudi koji su zbog zdravlja

spremni trčati šumom

jezero skuplja njihove smiješne kretnje

u razigran spremnik bez pepela

odsada voliš jesen

uspiješ li skupiti razletjelo lišće

na hrpu

sve ipak ostaje u zraku

gubi se lik čovječji

a teško sabiru trenuci

u ljepotu postojanja

  
    PETELJKA O KUĆI VREMENA

     

    1.

    rastavio sam bojler da pogledam gdje mi je iscurilo vrijeme; izgoren grijač, voda, pipa, kutni ventil; sve (jad i bijeda) podlokano, oglodano, zahrđalo; električni spojevi oksidirali, a nekad su prsa bila isprskana iverjem iz tuša, tijelo uronjeno u toplinu mlazne vode koja draška bubrege, ispire inje u kosi, gležnjevi umočeni u zeleni plićak.

     

    2.

    hvala ti Bože što si mi darovao jučer. Hvala ti više za jučer nego za danas; da upoznam što je bilo, a ne samo čega ima u kući popravaka. S parketima koji se dižu kao mrtvaci, prozorima kroz koje struji ledeni zrak, bojlerima koji propuštaju; s vratima uvijek otvorenim (kao svaka garaža, kuća vremena ima samo ulazna i izlazna vrata).

     

    3.

    život je otkucaj: sati zanjihani u prostorijama, „nekad“ prolazi kao sada, a najviše me privukao onaj čas kad su raskuštrani preci bili još živi. Kako su se njihali na stolcima, otvarali teška vrata, dočekivali goste. Kako su izgledali kad bi se napijali od mošta, rušili pod stol. Kako su im se djeca igrala školice, učila mala i velika slova, odlazila bosonoga u daleku školu (naravno, sad su davno mrtva). Jesu li se provlačila ispod stola da gledaju cipele odraslih? I zašto je tako prestalo biti?

     

    4.

    idem spavati s mislima iz 1907. godine i mojom tetkom Olivijom na preparandiji u Dubrovniku koja se učlanila u hrvatsko sokolarstvo i čitala Tita Dorčića, kao duvna spuštala oči od stida kad su joj momčići zviždali na Stradunu i njenog muža kapetana duge plovidbe u mirovini koji je svako jutro proučavao osmrtnice u „Novom dobu“ ne bi li prepoznao žene koje je nekad ljubio, izrezivao im fotografije i lijepio u album.

     

    5.

    došao je dan zaruka, vjenčanja, ljubavna pisma, traženje blagoslova oca i majke: sve zakrivljene radnje predaka, svi ljubavni uzdasi već su rađali tebe. Ti si još skriven i mrtav, ali ocean sveudilj talasa, prošlost se pomiče prema obali i izbacuje te iz pjene, izlaziš ružan i smežuran s posteljicom, kao naborani profesor. Koliko je kretnji vodilo do tebe, koliko udvaranja, suglasnih pogleda, lijepih, kitnjastih riječi, naposljetku, koliko naraštaja ljubavnih krikova u gluhim noćima da se rodiš ti, takav, i tek probuđen nakon sna koji se zove život.

  
    TRAGANJE ZA BORGESOVIM GROBOM

     

    pred tamnim nizovima panteona

kojih retorika mraka i mramora

obećava dostojanstvo da se bude mrtav
J. L. Borges

     

    nitko ne bi primijetio crne ježince

na morskom dnu

da im nisi ispijao utrobu jednog ljeta

na Korzici,

nitko ne bi primijetio

ni isisane krakove jastoga

pocrvenjele oklope,

da im nisi bacao ljušture natrag u more

i posvetio modro, azurno groblje;

svaka čast pjesniku Valéryju,

ali groblje u Bonifaciju ljepše

je od marinskog u Sèteu

uzdiže se na litici s krovovima

kao rastvorenim kišobranima za mrtve.

Odatle se pružaju modri zrenici

prema beskraju pučine,

prekrivaju meko laneno osrčje

svjetlucanjem mora što dolazi s onkraja

i sjetom miluje, miluje nam obraze.

Još savršenije je groblje u Recoleti

gdje iz kamena dopiru usporeni taktovi tanga

da Borges poželi baš tamo postati pepelom;

ali umirena sjena njegova leži u kalvinskoj, škrtoj Ženevi.

    
      Buenos Aires, 8. 5. 2014.
    

  
    SKLISKI ZNAMEN

     

    riblja čudesa okružuju te dan i noć. Ugor uhvaćen u stivanskoj vrši, dug metar i pol, dobro ugojen. Velikim, ribarskim nožem proparao si ga duž leđne moždine, izvadio mu crijeva i kad si ga počeo ispirati u moru, on je samo iskliznuo kao jegulja iz tvojih ruku. I lišen utrobe, otplivao prema modroj, ljeskavoj pučini. Na svoje oči vidio si odlazeći svjetlucavi rep kao preksinoć u Selcima krijesnice u noći.

  
    ZRAK IZ ZNAKA

  
    *

     

    najljepše oblake

ugledao si

kad bacao si svoje djetešce uvis

jedan dva tri četiri puta

do neba

dok ti se ruke nisu umorile

objesile

bespomoćno pale

    dolje

  
    NOĆU MOBITELI SVIJETLE KAO ZVIJEZDE OTKINUTIH KRAKOVA

     

    Suština stajanja je što letjeti ne umijemo
William Empson

     

    Noću mobiteli svijetle

kao zvijezde otkinutih krakova.

Sami sa sobom trbuhozbore

šalju poruku od lišća k lišću

šuškaju papiri bombona

tvoj brat punjač

hrani te godinama mjesečevim mlijekom

prepoznaješ ga već po dodiru stvrdnute kože,

vanjskim naborima

tvoja crna pregažena sestrica za kojom si plakala

više nego za djedom i bakom

u prašini još zvoni ali ne može razgovijetno

govoriti

korijenje života prerezano u slušalicama

kroz koje se ne mogu čuti

šapat života

pjev nevinosti

san najdraže lutke iz djetinjstva

tipke zamijeniše koralje i kamenčiće za pliske,

ogrce

Petrovo uho, školjke s rupicama koje si izronila iz

mora

ptice koje te pozivahu u nebeski pješčanik

razmahujući lepetom krila svetu iskru života

stojeći spavaju i ne miču se više

kao da više ne znaju letjeti.

  
    O PRITISKU MIŠA

     

    1.

    pritišćem jednu reklamu na webu

koju ne mogu otvoriti:

smeđe lane s bijelim pjegicama

ljupka životinja na ulici

upravo hoda na raskrižju

uz čovjeka koji ga drži na kožnoj uzici

poput gradskog psa.

Prelaze preko zebre

i učine nekoliko koraka

pa se pokret zaustavlja

pred semaforom.

Učitavam lane na ekranu

da pokrene se slika

da uživam u ljepoti mlade srne

u nestvarnosti njezine pojave

na gradskoj ulici

želim je pogladiti nježno

poljubiti u divlje oko

podragati kao dijete

da oćutim joj blizinu

i jutarnji dah.

Ali dalje se ne može,

slika se vrti u praznom krugu,

sve zaustavljeno,

dalje više nema života.

     

    2.

    poslije sprovoda, bilo čijeg, pogledaj, neznanče,

lane na gori. Svrni oči na goru i ugledat ćeš mlado

lane. Mlado lane između nježnih obrisa plojki.

Srebrnog bukvina lišća.

Nikad ga nema, ali baš danas će ga biti.

Na gumnu ili nebu, svejedno.

Pojavit će se lane

pred tvojim zatravljenim očima

     

    
      Montreal–Zagreb, travanj 2015.
    

  
    ODJEDNOM ČEMPRES

     

    vilin konjic

    rogoz

trstika

šaš

i odjednom čempres

klisura Cetine

rijeka zelena

nagnute vrbe

šuškave topole

vijoreći jablani

i odjednom čempres

plovimo uz kraj u čunju

uvijek ima nešto s lijeve

nešto s desne strane

naprijed i nazad

gore i dolje

napušten talijanski zatvor

bunkeri s jedne i druge strane

nitko osim vretenca

nije mogao proći gusarske kule

ribarske kućice

čovjek u njima na plastičnom stolcu

lovi jegulje lubine ciple pastrve

zalutala jata inćuna iz mora

plešu sa žabama

zaiskri blijeda kora platane

uz smokvu uz bagrem

i odjednom čempres

kakav čempres

visok deset metara

tanak i otmjen,

pravi toskanski.

Na rijeci pije vodu,

prema nebu

pokazuje smjer

  
    DRON

     

    jedno popodne u idiličnoj uvali. Ljeto šesnaeste u sedam sati. Vidio sam prvi put dron, izgledao je kao velika bijela muha s crvenim i zelenim očima, snimao je odozgo cijeli zaljev, bilježio intimu kupača, biljaka i životinja, položaj žala, zemljišta i čestica. U jednom času izjednačio se u zraku s galebom, činilo se kao da lete zajedno u istoj visini, krilo pod krilo. Ispod njih mjehuričavo more i ja: cvjetalo je od planktona i vrućina, ta sitna, gotovo nevidljiva stvorenja grizla su me za uši i noge, ispod pazuha; kad mi je dron preletio iznad glave kao da to želi odslikati. Dron – plankton, uzdahnem, no bijela se rima spuštala nisko, sve niže.

    Predosjećaj nesreće produžio se kad sam otkrio galeba u kutiji za smeće. Nekoliko sati poslije. Je li to ptica koja je maloprije s dronom letjela u paru?

  
    ŠTO JE GORE?

     

    Oče, otvaram pogledom prozor da te pogledam

gore. U tebe mogu gledati satima, a da me ne

zabole oči. Jer te nema. Sad si mjesec, a sutra samo

noć. Ili dan. Svejedno, nešto je prisutno, bijelo

oko, na modrom nebu. Nešto svijetlo. Kao Sirius.

Mjesec osvjetljava kut moje terase.

Dao si mi da postojim u noći, ne tako sam. Hladan

si kao ova noć, a opet lučiš. Uljepšavaš more. Ribar

je zapasao s malom svjećaricom: ima neke nade kad

se osvrne prema tebi. I pas je zalajao, maca skočila

sa zida. I pijana luda prošetala po rivi.

Tvoja pokrajina je ljudska ili nebeska glava. S

nerazjašnjenim pjegama. Spušta se stubama uz

sjenu lûka; iziđe iza oblaka i zasvijetli cijelo nebo.

Oče, znam da te samo časomice ima. Sad se

skrivaš, sad te nema.

Zatvorit ću prozor. No kad legnem u krevet i dalje

sam zaigran utjehom mjesečine.

  
    VATRA IZ NJE

  
    LJUBAV JE BEDŽ

     

    ljubav je bedž

svako je spušta na grudi

kopča na lijevoj strani majice

pokazuje onima koji zagledaju u srce

drži spremno tu riječ u ustima

s okusom crvenih latica

nježno joj se obraća

rastopi kad je izgovara

da mu smijeh ne oduzme ozbiljnost poljupca

ispod bedža je kožni uvez

protiv uboda nepoželjnih

protuotrov čeka preobrazbu vjernika ljubavi

pop na misi, dobrohotni prijatelj, zaljuljana brineta

pronalazači priprostih simbola

vršnjaci na ulici koji se boje pasti sa sfinge

zatvaraju oči tražeći ljubav

nisu dovoljno voljeli

pa su kupili bedž kao da jesu

tako se kleše ljubav

tresak zašećerene vodice o morsku hrid

strast valova koja će trajati vjekovima

konopi u luci odjeveni u alge za slučaj bure

kad ljubav zasijana poput trave na stube

naraste, s njome nikne i bodljikavi drač

sve darovane ruže pune su ogrebotina

i kad se posječeš na trn

ne vjeruješ onima koji propovijedaju ljubav

kao veliku hraniteljicu

gladnom i ljepuškastom Sai Babi

velikom Bertapelli koji se pustio

uzidati u osvijetljen zvonik

okrenut zviježđu Velikog psa

opožarene su planine Siriusa

samo ljubav gasne duboko u noć

spava, zaboravlja, trne

postaje duh, izgubljeni dar, golicavo sjećanje

samo ljubav sve trpi, tišti je i boli, nedostaje sama

sebi

znajući da se neće vratiti

da neće čuti vlastite otkucaje

na lijevoj strani smrznuta srca

od pleha

  
    BÉSAME MUCHO

     

    gola stabla svijaju se besramno

kao striptizete

petama vukuć žudnju muškarca

u taktu bésame me mucho

zapleši na svaku riječ

od tijela i duše

ugasi je tek ujutro

kao svjetioničar

crveni pepeo

    bésame

jednoga dana

bila je noć

kad me prevarila

utrnula faseta u oku

    a poslije svanulo sunčano jutro

ja sam zviždao

zrcalu u lice

prkosno

pjevušio pod tušem

bésame bésame mucho

    u milongi

praznina vrti bokove

divlji plesači

uspravni i svinuti

zagrljeni i u padu

bésame

    o pjesmice kako ću te ukrasti nježnu

lijevom rukom kroz desni džep

kao dragi kamen

otkrhnut od stare sreće

za onaj dio sebe

koji je ljubio

vapio za njom

como si fuera esta noche

la ultima vez

  
    DUŠU NIJE STID POLJUBITI TIJELO

     

    krasno odjevena duša

u haljinu s bijelim vezom

legla je u čistu posteljinu

pred san poljubila tijelo.

Dodir s golom kožom

zacrveni joj rubove uvojaka

zapali luč u nebeskom prostranstvu

među tisućama zvijezda.

  
    OPORUKA BLUDNIKA

     

    Nitko ne zna kakav sam bio.

Ne poznaju me.

Na ulicama, tko se sjeća?
Rafael Alberti

     

    nitko ne zna što si šaptao

jednoj od kraljica noći

do koje si došao tajnim prolazom.

Ne poznaju te.

U javnoj kući, tko te se sjeća?

    I taj stari orah

pred kojim otvaraš prozor

nije svjedok nagosti

tijela,

kad zanjiše

zaostale kapi kiše

u granama

ništa se ne hladi

na goloj koži.

    Porculanski bide

premješten u vrt

i zasađen crvenim

ružama.

    U staroj rami

seljak sa srpom

bere zreli kukuruz

i klima se

na ružičastom zidu

sobe.

    Nitko ne zna

kakav čovjek si bio

u vrijeme starih požuda

pred sumrak

dvijetisućite godine

u Lodèveu.

    „Ja sam kružić sunca

koji se probio do iskopina strasti,

između grana i prstiju sna.

Neon koji trepće na silazećim stubama,

drhtaj vremena sazrio za pad.

Pogledaj i sjeti me se jednom.

Tebi ostavljam trag rođenja svog

i sjeme smrti“, šaputao si bludnici u uho.

  
    KOMIN DOBRO VUČE

     

    svaku večer izgorimo

jedno crno stablo puno mrava

drugo pregriženo crvotočinom

treće srušeno od groma

pepeo izbacujemo mnogo pepela

ali kad sunce osvijetli obraze

režemo drva kao kruh kao hrskavu Bibliju

i spavamo spavamo snivajući češere

po danu tražimo ih u šumi.

Ne možemo se rastati od vatre.

Vatra ne samo grije nego i upija poglede

u komin koji dobro vuče

gori pucketa od rasplamsalih očiju.

Iskre zaplešu zrakom kao pomamne krijesnice,

gase na parketu i ostavljaju crne tragove.

Stablo naše ljubavi zapaljeno je

i borimo se protiv sna borimo

da ne zaspimo uz gotovo ugaslu vatru

dočekamo jutro zagrljeni zagrljeni

kao luč preostalog crvenog žara

  
    ZNAK KOJI SE GRČI

  
    MJESTO ZA SKOK

     

    mi, mladi, sa stijena skakasmo

a sad dolazimo na isto mjesto i više ne skačemo.

Iz nazubljenih škrapa kao runo se kovrča trag naših stopala,

a pjenušavi val mjehurića prekriva nožne palčeve.

Otišli smo davno ostajući i dalje nagnuti nad morem,

pregibljenih koljena, spuštenih ruku. S glavom

prema dolje.

Takvi se produžujemo.

    Svako je mjesto duša poprskana pjenom bivših utvara.

  
    U ZNAKU PEJSAŽA

     

    ne ide ti se u šetnju s povjetarcem

koji se giba kroz klipove kukuruza

podno Ivančice

sunce je dvoslika uvučena

u utrobu oblaka

crvene otrovne bobice

povijaju se na vjetru,

rupa do rupe

ispunjene jesenjim lišćem,

okolo tetura stari bicikl.

Toplokrvni pastuh nazire se

u daljini,

vijetnamske svinje

skriva visoka trava.

    Pripadaš ovome svijetu

kao nepismena vrba,

sirova telegrafska žica

koja će dalje prenositi

lažne otkucaje

duž dugih seljačkih putova.

Kad zrak malo uspori s vrtnjom

pomislit ćeš na vrijeme

koje ti preostaje do svršetka

kao što to uvijek činiš

s refulama vjetra

pred dolazak oluje.

  
    HTIO JE BITI PROROKOM

     

    Kako se moglo dogoditi da čovjek gotovo siđe s uma

jer je zaboravio jednu riječ, jednu jedinu riječ?
P. Mercier, Noćni vlak za Lisabon

     

    govori prorok koji je dugo hodao šumom

govori prorok koji je tražio uzvišen kamen

govori prorok koji je dugo plesao sa svojim

božanstvom

govori prorok koji je nosio bradu obasjanu zrakom

svjetlosti

stajao je točno ispod hrasta

riječi mu više ne dođoše na usta

riječi ga izdaše potmulo

kad mu bî najpotrebnije

pred hrastom,

pred učenicima,

pred vrbinim šibljem

pred bliskim svjedocima

i prijateljima

riječ mu zastade

u grlu

kao suha jabučica

zanijemio je pred svima

pred dragom i dragocjenima

čuo se vapaj stenjanje uzdah

čuo se tihi jecaj

u šumi

    Ni Duh ne učini ništa za nj

Duh kojega zamoli za pomoć

da otvori mu usta

    otada nije više prorok

otada živi među nama

i samo plače u samoći

zamukao izbrisan

zaboravljen od svih

  
    POEZIJA

     

    Nasuprot pjesmi mlakonja,

zapalio sam svoj glas na sutonima
J. L. Borges

     

    tvoje postojanje

bilo je mađioničarski trik

kao kad nagneš čašu vode

iz koje ne iscuri nijedna kap

rodila si se kao noćni leptir

privučen noćnim suncem

kroz zatvoren prozor

rodila si se bez bolova

bez krvi

bez plača

ni iz čega

nitko te nije želio

nikome se nije htjelo žrtvovati

dobiti trudove zbog tebe

napravili su ti uslugu

da odvojeno rasteš

plaćaš kavezninu strahu

uporna prgava divlja

u dosluhu sa zajedničkom čarolijom

bez ljudskog dlana

koji bi te držao za ruku

rodila si se iz bijelih rukavica

koje su se naglo rastvorile

pustile te kao preplašenu golubicu u slobodu

izricanjem nerazumljivih

riječi

  
    SELFIE

     

    oh, kako si propao na fotografiji.

Odsada si jedan od onih koji su živjeli nekada.

Ti si prošlost što se ogleda na stakalcu,

titrajuće svjetlo što se potom gasi na mobitelu.

Gonetaš sumrake koji će proći pretvoreni u jutra.

Slutiš praskozorja prebrisana blještavim podnem.

Pratiš u stopu podneva koja će se natjecati s ponoćima.

Hodaš u cipelama nekog drugog iza sebe, koji će doći.

Ulažeš već sada sliku u mapu.

A onda viriš iza nje, vidljiv i nevidljiv.

Pomiren s temom vječnosti.

Oblačiš otmjeno crno odijelo kao za svoj sprovod.

Polažeš najviše pažnje na estetiku, svakom detalju

daruješ njegovo poslije.

     

    
      New York, 24. 4. 2015.
    

  
    BUDNO PAZITI DA NE SRETNEŠ NEKOGA

     

    isto se klatimo s noge na nogu, isto podižemo oči, lica izlomljena vjetrom, isto zborimo i smijemo iz trbuha, isto se grlimo, ispijamo čašice rakije rogača na rivi, isto gledamo zalazak sunca jedinim okom, kao kokoši, pa bljesak s neba, kako padaju repatice na svetoga Lorenca, a drugim lomimo san zbilje. Naizgled opušteni, budno pratimo kretanje tog nekog što ga ne želimo sresti na rivi, krajičkom oka pazimo da ne susretnemo mrsko lice. Po cijenu života i njegove jarosti, vatre koja proždire.

  
    UZEMLJENJE

  
    BOŽJI BIJEG IZ PUSTINJE

     

    jednoga dana možda i prije

Senusi ubiše Charlesa de Foucaulda

na podmukao način

kao krokodili koji otresaju novčiće

i ostavljaju tragove na pijesku.

U pustinji je nekoć bilo

slonova i žirafa

i mnogi su očajnici tražili

svoju izgubljenu devu.

Ako bijah pustolov, ne bijah i pustahija

koji zažmirio bi pred nasiljem Tuarega,

da orobljuju one bez vela,

zaželio sam da beduini žive obično

kao inženjeri široke duše.

Naučio ih jesti ribu s krljuštima

i vaditi ogrce, kapice, volake ispod naslaga praha,

voljeti sjećanje,

mrziti nojevu pravdu.

Kasnije se sve promijenilo

plemena Šaambe stala su se buniti

protiv onih koji im skidaju

sunce i zvijezde s neba,

otimaju živoga pustinjskog Boga

i zbog raskola s pet stotina robova

došlo je do ljutog boja.

Osjetih krv u zraku i odlazak duha

koji je lelujao nad dinama,

protjeran u pustinju.

Bog je otamo

uzmicao pred lažnim zulfikarima

narasla pustinja postala veća.

Kad je kucnuo pogodan čas

i kad nitko nije očekivao

odjahah za ljubičastim leptirima

na vjernom tihotapcu

središnjim putem probih nigdinu.

Samo oni koji se probudiše iz sna

razbistrivši oči pred šatorom

povikaše:

    „Tko nam je ukrao devu?“

  
    ISCRPLJUJE ME PODSVIJEST

     

    živio sam godinama blizu osamdeset osam stabala za druga Tita. Bile su to japanske šljive koje su veličanstveno cvjetale, našlo bi se u kvartu i nekoliko samoubojica koji ne mogu nadživjeti čas njihova uvenuća.

    Poslije sam preselio u kuću s vrtom gdje me iscrpljivala podsvijest koju u rano proljeće iz podruma iznosim van.

    Položena na livadu kao šuta, moram je opet vratiti unutra i presložiti. Osim umjetnog cvijeća, i jedne žute, plastične kockice koju sam izgubio još u djetinjstvu.

    Forzicije su zažutjele cijeli predio.

    Jorgovani otvorili grozdove ljubičastih cvjetova.

    Vrbe puštaju pupove, trava se zazelenila.

    Sve biljke neka neznana snaga tjera uvis osim mene koji sam pustio korijenje u tmuši svoga podzemlja. No bolje je i tako nego da se kljucam prazninom i igram video igrice.

    Rafal djetlića čuje se nadaleko.

  
    TROPJEV MAJCI

     

    1.

    harmonikaš kojemu je

umrla mati

nastupio je

istu večer

ali samo u prazno

rastezao je mijeh

svirao

i ne dodirnuvši

tipke

     

    2.

    jedan drugi harmonikaš

pjevao je toga ljeta

narodnu pjesmu

koju sam želio ipak zapamtiti

    
      čuješ čuješ seko obuci se lijepo

hoću hoću brale kupi mi sandale
    

     

    3.

    doveo sam kamp kućicu u gustu šumu

tamo je otkačio da bude samoća

i čeka me

ako ikada dođem prespavati

ako ikada pomislim da bi bilo lijepo

stanovati kao lugar u šumi:

slušati tišinu majke.

  
    OČI MRTVIH

     

    svaki dan obilazim vjeđe mojih mrtvih i želim ih

otvoriti. Ugrijati im ledene grudi i srce.

Nije lako, ali kadšto uspijevam.

Izvrnutim očima zjenica se vrati u sredinu, iz

hladnog mraka vrati im se sjaj.

Dugo se tako gledamo i razgovaramo o životu,

uspomenama, suncu, Bogu.

O proživljenoj radosti s mnogo tihih uzdaha i žala.

Prije nego što im opet zaklopim kapke, pošalju mi

veliki poljubac kroz suze jer još mislim na njih.

Mogu sve zaboraviti, ali oči mrtvih, nikada.

     

    
      Sutivan, 24. 5. 2015., na Duhove
    

  
    TRAŽIO OCA U FRANKOPANSKOJ ULICI

     

    Nevjerojatno je zamisliti da sam prije dvanaest

godina navršio pedesetu, ništa manje
Julio Cortázar

    I više nisam onaj čovjek koji promatrao je u danima

dugim more
J. L. Borges

     

    svojski sam se iznenadio kad sam sreo oca u gradu. U Frankopanskoj ulici. Bilo je to četiri godine prije nego što je iselio iz vremena. Nosio je crni kaput i šešir široka oboda. Njegove zelene oči još uvijek su blistale. Tada nisam znao da je teško bolestan. Možda još nije ni bio, tko zna? Imao je pedeset devet godina. Nikad ga prije u životu nisam sreo u gradu. Išao bi obično na posao i vratio se poslije kući, poljubio mamu, i saginjući se, izgrlio nas, malene. Bio je obiteljski čovjek, grad ga nije zanimao. Osim stana u novogradnji, nazovi ognjišta, ljubio je najviše more. Volio je ljeti plivati s kapicom na glavi, a poslije satima gledati pučinu i daleke plave zrenike.

    Iznenađen što ga vidim, zaboravio sam ga išta pitati. I na kraju nikad ne doznah zašto je odlučio poći u grad. Nikome nije ništa rekao.

    Možda i ja koji danas također punim pedeset devet godina, sve više naginjem ocu. Nema me na gradskim ulicama i trgovima. Još rjeđe hodam Frankopanskom ulicom. No jutros sam je pohodio, prošao uzduž i poprijeko, kao da tražim oca ili nešto njegovo. Duh. Obris. Trag.

    Ali ničeg nije bilo osim škljocanja tramvajskih tračnica na uglu. I kaplje znoja koja mi je skliznula na srce ispod zimskog kaputa.

  
    PJESMA ZBOG KOJE SAM SE DIGAO U ZNOJU USRED NOĆI

     

    pogledaj u nogu i zaigraj se tim pokretom

koliko on traje, što će od njega ostati.

Odi naprijed, prohodaj par koraka i stani.

Zamisli što će ostati od toga na svjetlu, u sjeni.

Pogledaj gore u zgrade s prozorima i zamisli se

nad suncem koje se zrcali u gornjim staklima:

koliko će još sijati i što će biti poslije,

malo poslije i dugo poslije,

nikad ne hrli, ne pravi planove unaprijed

kao da hvataš zeleni niz svjetala,

ne vjeruj žalosnoj vrbi svijeta koja se nagnula

nad rijekom vremena i pokapa svačije trenutke,

bojiš li se da će pauk doći po tvoje ostarjelo,

zgrčeno tijelo i premjestiti ga u starački dom,

da ćeš zaboraviti svete događaje

lica, kako se zoveš, kad si rođen,

majčino ime, dječji smijeh i sve toplo, rođačko,

magnoliju i narančastu ružu u vrtu,

probudi se usred noći, zapiši pjesmu o tomu

kako ti je čelo prokapalo znojem i opet zaspi ako možeš.

  
    ČETINJAR

     

    1.

    R. K. mi je prepričao svoj san. A onda je, tko zna kako, utjecao na mene, da ga i ja usnim. Elena Ceauşescu sjela je u naslonjač i gleda more. Nicolae, njezin muž isto je u ležaljci. Toliko jako zavaljeni unutra da im se glave i ne vide. Voda im dopire do kuće, i oni umaču gležnjeve, sanjare i promatraju plitko more sve do Temišvara.

    Kad netko uđe, nitko od njih se i ne digne da pozdravi.

    Nisu to pristojni ljudi.

    Možeš se samo bojati da će ti nešto oteti.

    Od straha, povlačim se u vlastitu unutrašnjost shvaćajući da je nemam više: zreo da sagradim zidine oko sebe.

     

    2.

    samo se tihotapac zna istinski klanjati. Prepoznati veliku umjetnost. Ne spušta nikad četiri noge odjednom nego sagiba prve dvije pa zadnje dvije. Kad sjedne, svojim očima zaranja u duboku meditaciju. I doseže njome mir svete životinje. Deva zna pristojno pognuti glavu svaki put kad ulazi u novu dvoranu muzeja. Platnima potpisanim Leonardo, Giotto, Masaccio, pokloni se duboko. Kad sa strane zida pročita autore kao što su Tizian, Boticcelli, Carpaccio, kao da je ugledala sjaj daleke zvijezde, slike Michelangela, Bellinija, Palme, Mantegne, Tiepola, pije kao živu vodu iznemogla od pustinje. Čežnja je ispunjena, neprekinuta. Zbilja i san, darovani.

     

    3.

    ja sam istočni čovjek a pišem kao zapadni

jer se neke stvari ne usudim priznati.

Nagrizaju me hula, nepriznate sablazni,

pomisao na zločin.

Radije ih prešućujem

poput provincijalizma smrti,

onda mi se te riječi vraćaju

i odsjecaju jezik.

    Nema tog svećenika koji bi me želio saslušati

jer sanja da se oženi

nema tog homoseksualca kojemu bih se povjerio

jer sanja da se oženi.

    Nikad i ne znam što bih ikome rekao.

     

    4.

    Štakori imaju lijepe oči

malo ima ljudi koji su to vidjeli

i upisali u srce

    ima u čovjeku zvjerski zaostatak

koji propuzi u času istine

  
    NE MOGU DOHVATITI TVOJU VJEČNOST

     

    
      Vladi Gotovcu
    

    
       
    

    Kad osjećam da me slušaš, daješ mi sve
J. Superveille

     

    Kamen čeka.

Kamen čeka da baci ga riječ:

„Pomakni se konačno

gledam te

pokaži što znaš raditi

pokaži da možeš me voljeti.“

Ali kamen ne sluša

niti gleda,

ravnodušan je.

S njim bi trebalo krenuti

na neki put

ponijeti čekić dlijeto uže motiku

graditi gomilu bunju crkvicu poklonac

i nikad ne odustati kao ja.

Već upeklo je sunce

ne znam što bih radio s njime

uvijek sam na polazištu,

bez ijedne krilate riječi,

sam u svojoj nepomičnosti.

Kao da postajem kamen

okrećući prstima ključ koji otvara nijemo

kraljevstvo

ali ne dohvaća vječnost.

  
    ZNAK KOJI SE IGRA

  
    NASTAVAK TV SERIJE

     

    Zaustavite sva zvonca, isključite telefon
W. H. Auden

     

    sestrice moja, ne gledaj više tv serije jer modri su valovi

od kojih podrhtava srce

more se trudi ići naprijed ma što se dogodilo oblacima

ljubav prezire himbu lukovice od koje naviru suze

ne ostavljaj svoj život besciljnom talasanju

tuđincu koji roni samo ljubičaste ženke ježinaca

    dok skupljaš krpice snova i ušivaš ih

u vreću od čohe

kroz poderanu stranu razletjelo se lišće uspomena

s još neotkrivenim plojkama

nemoj biti tužna što danas nema nastavka

otkrit ćemo astragal, igrat ćemo zajedno nešto drugo

bacati kamenčiće u pučinsko more koje ćemo sami pronaći.

  
    LUK PARABOLE

     

    igrajući nogomet na šumskoj livadi

čekao sam da mi nabačena lopta padne na stopalo

imao dovoljno vremena pogledati

raskošna stabla oko livade

bukve, jasene, hrastove čak i bagreme

bilo je mnogo šišarki na podu

mladog lišća, ali i starog, uvelog,

od prošle godine,

bijelih i crvenih putokaza na kori stabala

oznaka za šumske putove

bilo je svečanog mira među granama

lahor je zapuhao

unio vedrinu među četinjarke koje su čekale sunce

iz svog sjevernog, vlažnog, algastog mraka

darovao jutarnju nadu odsječenim granama,

obrise života sam gonetao

tajnu skritu u krošnjama

stigao pomisliti i na ljubav

za trajanja parabole

sve dok mi lopta nije pala

na nogu

  
    SJEĆANJE NA CRVENU TOČKU U MORU

     

    pjesma iz osamdesetih godina prošlog stoljeća

pjesma plastične crvene loptice Ledo sladoleda

male točke u svemiru ili nakupine uspomena

na mostu pokraj mora gdje igrao se nogomet

kotrljala se od noge do noge dok nije pala u more

val je potjerao do obale

stisnula su je dva velika stopala kao kliješta

i podigla natrag na suho

opet se zatrčala do druge noge i pala u more

čep iskočio more unišlo unutra

polako je tonula ali je jedan naprasiti val

dogura do kraja zida

dva druga stopala spuste se po nju na stijenu

i prihvate je vršcima nožnih palčeva;

no treći put kad je ispala

maestralni val povuče je krilima jakog vjetra k

pučini

gurne daleko u modru daljinu

istisne život već napunjen vodom

gurne u devedesete godine

crvenu lopticu tek stvorenu za igru

otetu od igre

od ljudi

izgnanu

u ratni rov

o crvena plastična loptice

kako si neveselo zajahala valove

otpuhana na pučinu razlivene krvi

noseć na prsima teret tuđe sudbine

samo morska dubina bješe tvoj spas

  
    ANTI-HAIKU

     

    labudovi betonski

dugih vratova

obojeni u bijelo

jedan s lijeve

drugi s desne strane

stražare na kišici

pred generalskom kućom

  
    PAPAGAJ

     

    starozavjetni papagaj

te noći nije kreštao.

Pitao sam proroka što mu je…

„A što ćeš, slegnuo je ramenima,

Mojsije je mucao,

Jakov šepao,

Lot je previše pio…

moj papagaj sve to prešutio.

A što ćeš?“

  
    ŠTO JE ČOVJEK U ČETRDESET OSAM SLOVA?

     

    nakon ispunjena testa inteligencije

otišao si na plažu bez kupača

proljeće je, more prehladno, žalo puno

otpadaka,

iz jedne napuštene kamp kućice

vire ljudske glave

cesta se zarila bočno u stijenu

i pobacala suvišno kamenje

vjetar zapuhao i naglasio

samoću mora

na žalu leti komadić novina

s iskidanom križaljkom

nedostaje samo jedan red

koji valjalo bi ispuniti:

„Što je čovjek

u četrdeset osam slova?“

    Uzburkan valić izbacuje sipinu kost

na žalo,

mrtvog vilin konjica

u bijele kućice oblutaka,

upisuje pjenu slova

nalik raspuhanim mjehurićima:

„borac za udah i izdah

svakog časa

a trenutak poslije

ništa.“

  
    NA DAH RONIJA SAN ŠKOLJKE

     

    
      Davidu
    

     

    na dah ronija san školjke

sa sinom

kapice

rumenke

kunjke

izronija ih više od trideset

na dah

školjka me vezala za maloga

ka morsko dno

kad ne bi moga više ronit

ronija bi on

duboko

duboko

sve sa školjkom

je duboko.

Mladost njegova

i starež moja

slipoća bez maske

izvadija san

bokun razbijena pjata

umisto Petrova uva

pluća mi popucala

sin zaronija siša doli

i ja se produžija s njin u dubinu

dotičen njegovim prstiman

biser školjke

  
    NAZVA ME NEKI ČOVIK DOK SAN BIJA NA ŠEMATORIJU

     

    nazva me neki čovik

dok san bija na šematoriju

i zaliva cviće pokojnom papi.

Osta je brez benzine

kraj vale Prbuja daleko od mista

molija me da mu dan

malo benzine iz makine

ako jeman koju kap.

Kad sam mu reka da ne znan

uvlačit benzinu na civčicu

nije me čuja.

Pa san sta vikat na groblju

onu štoriju kako je pokojni pape odvea

moju mater u Omiš dok su bili momak i cura

pa su iznajmili barku da se proveslaju

na Cetini

ali se privrnili ispod mosta

posli ih napale pijavice

skakale im žabe u usta

isto su jemali nezgodu ka ti

vika san u mobitel

al prekinilo je fermalo

ne znan je li čuja

to o papi i materi

    ne znan je li išta čuja.

  
    *

     

    reka san pobožnoj mojoj

noni da je nebo izgubilo nevinost po danu

jerbo se noću sve vidi od sjajnih zvizda.

Čudno me none gledala.

A poslije i pape

(mater nije).

Ne usudi se niko išta reć o zvizdan

u našoj kužini.

  
    KANOĆAL

     

    stari kanoćal

od nonota kapetana

osta mi je na kantunalu

u Zagrebu

a sad mi triba na škoju

dok gledan brodove i barke

jer bi tija i ja plovit nekin morem

prema jugu

smijat se s galebima i čiopama

povirit u iskricu vala

ka u lice ljuvene

raširit ruke vitru

ka fratar

prid Uskrs

    stari kanoćal

od nonota kapetana

osta mi

na kantunalu

u Zagrebu

a sad mi triba na škoju

ka kruv

da kroz njega gledam

svake noći

nebo sa zvizdan

kad bi oči svih živih

ki motridu u nebo

svitlile ka zvizde

zemja bi svakoj mrtvoj

duši bila sunce.

  
    *

     

    ispod obišenih mudantina

na tiramoli

gleda san zvizde

u blistavoj noći

misec je provirija kroz bužu

od mokrih maja

kapala je voda po tleju

pa se blidi odsjaj prelija u svaku kap

